I de Ziit, wo z'Züri d'Studänte bim Globus Provisorium d'Gonteiner umgheit händ und debii vo de Schmier grosszügig  abtuschet worde sind, isch es z'Diinert no vill gmüetlicher zueggange. Zwar hät me vom Radio und vom Färnseh (ämal die, wo scho eine gha händ) und us de Ziitig erfahre, was da los sei, aber verstande hät das niemer. Um em Land sind d'Uhre nachli andersch ggange, und me hät anderi Sorge gha.  Dass es wenigstens mit de Chile kei Sorge geh hät, für das hät de Jakob Hagen gsorget. Alli händ em nu de "Gloggi" gseit.